Nic Waal

**Nic Waal** (født Caroline Schweigaard Nicolaysen 1. januar 1905 i Kristiania, død 28. mai 1960) var en norsk lege og foregangsperson innen barnepsykologi og barnepsykiatri.

## Biografi
Hun tok artium i 1923 og ble cand.med. i 1930. Etter turnustjeneste tok hun spesialistutdanning i psykoanalyse i Berlin. Både før og etter dette gikk hun selv i psykoanalyse, både terapeutisk og didaktisk, blant annet hos Harald Schjelderup og Wilhelm Reich. Hun ble godkjent psykoanalytiker i 1933 og spesialist i psykiatri 1951 og i barnepsykiatri 1953.

Hennes offentlige virksomhet begynte allerede i studietiden, med foredrag om familieplanlegging og seksuell frigjøring. Som privatpraktiserende lege i Oslo 1932-1939 ble hun gjenstand for en Chat Noir-vise: *«Fru Nic Hoel har psykoanalysert meg, har ‘a psykoanalysert deg?»*.

Hun hadde ulike stillinger innen psykiatri ved sykehus i Oslo 1939-1954. I 1951 åpnet hun i Oslo *Dr. Waals institutt for barn med tilpasningsvanskeligheter*, Norges første tilbud innen barnepsykiatri. Instituttet ble utvidet i 1953 og kalt Nic. Waals Institutt. Hun ledet instituttet til sin død i 1960.

Posten utga i 2005 et frimerke i anledning 100-årsdagen for Waals fødsel.

I 1940- og 1950-årene var hun med i redaksjonsrådet til tidsskriftet *[[Kvinnen og Tiden]]*.

## Ekteskap og barn
Nic Waal var gift med forfatteren Sigurd Hoel 1927-1936. Hun var også gift med Wessel Waal fra 1937 og hadde to barn med ham, Berit og Helge. I 1951 giftet hun seg med lege Axel Helju, et ekteskap som varte til 1954. I oppveksten og studietiden pleiet hun omgang med Trygve Braatøy, Trygve Bull, Karl Evang og Erling Falks Mot Dag-krets.

## Motstandsarbeid under andre verdenskrig
Nic Waal deltok under krigen aktivt i motstandsarbeidet, blant annet ved å føre jødiske barn til Sverige. Hun ble arrestert og var flyktning i Sverige våren 1945. For dette ble hun hedret med æresbevisningen Righteous Among the Nations.

I 1929 oversatte hun kriminalromanen *Morderen i den kinesiske eske* (av E.C. Bentley) til norsk.

## Bibliografi
* *Filmen og barna*. 1938 (Som Nic Hoel)
* *Disiplin og karakterutvikling*. 1939
* *Family life and housing conditions*. Stockholm, 1947 
* *Mennesker og boliger*. 1948. (Medforf. Bind 2 av Oslo byes vel's boligundersøkelse)
* *Vi og smårollingene våre i det første året*. 1948 (oversatt til svensk)
* *Personlighetsdiagnostikk med henblikk på strukturbeskrivelse, utkast til begrepssystem*. 1956 (Medforf. Stensiltrykk. 2. utg. 1973)
* *Nic Waal's metode for somatisk psykodiagnostikk, beskrivelse av undersøkelsesmetoden med utkast til begrepssystem*. 1957  (Medforf. Stensiltrykk)
* *Er det foreldrenes skyld?*. 1962 (oversatt til svensk og dansk)
* *Utvalgte faglige skrifter*. 1969

## Referanser


## Litteratur
* Nilsen, Håvard Friis. «Nic Waal», i *Norsk biografisk leksikon,* 2003. 
* Nilsen, Håvard Friis. «Resistance in Therapy and War. Psychoanalysis Before and During the Nazi Occupation of Norway 1933-45», *International Journal of Psychoanalysis,* New York: John Wiley, 2014. 
* Lemjan, Ida. «Nic Waal og hennes metode». I: *Impuls, tdsskrift for psykologi*, nr 4, 1990 
* Waal, Helge. *Nic Waal, det urolige hjerte*. Pax, 1991

## Eksterne lenker
* 
* Tidsskrift for Den norske legeforening Jon Lange: *Nic Waal - norsk barne- og ungdomspsykiatris mor*